Anders Fogh Rasmussen (V), 2003-12-17:
Jeg vil gerne sige tak for debatten.
Man kan jo nok roligt fastslå, at der ikke sådan er kommet så forfærdelig meget nyt frem under denne her debat.
Det er i det store og hele en gentagelse af, hvad vi har hørt tidligere.
End ikke hr. Anders Samuelsens tanker er nye.
Vi har hørt dem før.
Det eneste tidspunkt, hvor vi ikke har hørt dem, var dengang, Det Radikale Venstre var i regering.
Så man kan dog sige, at der er sket det positive ved valget, ud over at vi har fået en ny regering, at det er udpræget positivt, at Det Radikale Venstre også er kommet i opposition, hvilket har stimuleret tankevirksomheden i partiet.
For jeg kan ikke undgå at blive imponeret over alt det, Det Radikale Venstre kan nu.
I 9 år var Det Radikale Venstre i regering, og alle disse tanker, som hr. Anders Samuelsen i dag har fremført, blev ikke fremført, i hvert fald knap nok fremført og i hvert fald aldrig nogen sinde gennemført i den tid, hvor Det Radikale Venstre sad i regering.
Så alt i alt må vi sige, at det har været en fredsommelig debat, hvor jeg her ved afslutningen er glad for at kunne konstatere, at der i det danske Folketing er bred opbakning til det danske dagpengesystem og de grundprincipper, som det hviler på.
Og som jeg sagde i min indledning til debatten her, er der faktisk utrolig mange kvaliteter i det danske dagpengesystem, fordi det er med til at spænde et sikkerhedsnet ud under mennesker, hvis de kommer i den ulykkelige situation, at de bliver ledige.
Og det er på den måde også med til at give et fleksibelt arbejdsmarked, som mange andre lande misunder os. Derfor er der ingen grund til attentater på det danske dagpengesystem.
Men selvfølgelig kan der jo altid være nogle hjørner, man må kigge på, ligesom den tidligere regering også gjorde.
Det må man jo altid forbeholde sig ret til.
Jeg vil også gerne understrege, at det i hvert fald under ingen omstændigheder er satserne i det danske dagpengesystem, der er et problem - hvis nogle synes, der er et problem.
Det vil jeg gerne gentage her.
Så har der været en diskussion om Velfærdskommissionen.
Der er flere, der har kaldt den en syltekrukke.
Den er nu ikke fra regeringens side tænkt som nogen syltekrukke.
Man kan jo sige, at hr. Anders Samuelsen da i dag har været sådan meget åben om sine tanker, for det, Det Radikale Venstre vil, er jo en ekstra skat for befolkningen.
Det er sådan en ekstra a-kasseskat, som skal udskrives til alle i det danske samfund.
Det kan man så diskutere.
Men det er dog i hvert fald respektabelt at lægge det åbent frem, at der skal være sådan en a-kasseskat på alle i det danske samfund. Hr. Ole Vagn Christensen går mere stille med sine tanker.
Dem er der jo ikke blevet kastet lys over i dag.
Vi ved, at der i Socialdemokratiet ligger et hemmeligt papir med tanker om grundlæggende reformer af det danske velfærdssamfund.
Og det velfærdspapir kan vi ikke rigtig få frem.
Vi kan ikke få at vide, hvad det er for tanker, Socialdemokratiet går og tumler med.
Vi kom dog så vidt i dag, at hr. Ole Vagn Christensen sagde, at Socialdemokratiet ikke var afklaret med hensyn til den radikale tanke om sådan en ekstra a-kasseskat.
Det kunne jo tyde på, at disse tanker også indgår i det hemmelige socialdemokratiske papir.
Men for at få en regulær offentlig debat om det her må vi jo have klarhed over, om det er rigtigt, at det indgår i dette hemmelige papir, som ligger hos Socialdemokratiet.
Velfærdskommissionen lægger op til en åben debat, hvorimod det hemmelige socialdemokratiske papir skal holdes skjult for befolkningen, så det skal komme som en tyv om natten efter et kommende valg, hvis Socialdemokratiet får magt, som Socialdemokratiet har agt. Se, det ændrer jo ikke ved, at der bortset fra disse små krusninger på debatten jo har været en bred enighed om de grundlæggende principper i det danske dagpengesystem, og det skal vi glæde os over.
Jeg glæder mig også over, at der ikke er nogen, der har udtalt sig imod den opfordring, der ligger i det forslag til vedtagelse, der er fremsat af Venstre, Dansk Folkeparti og Det Konservative Folkeparti, den opfordring til regeringen om at forstærke indsatsen for at bekæmpe misbrug af dagpengesystemet og sort arbejde.
Det tror jeg at alle burde kunne være enige om, at hvis vi skal stå vagt om de sunde og gode og grundlæggende principper i det danske dagpengesystem, så skal vi selvfølgelig også være indstillet på at bekæmpe de misbrug, der måtte være, og derfor håber jeg da, at en så selvfølgelig vedtagelse vil kunne samle en bred opbakning her i Folketinget.